b'\n_START_ARTICLE_\nValentin Zykov\n_START_SECTION_\nSeuraura\n_START_PARAGRAPH_\nZykov on TsSKA Moskovan kasvatti. H\xc3\xa4n pelasi kauden 2011\xe2\x80\x932012 p\xc3\xa4\xc3\xa4asiassa Ven\xc3\xa4j\xc3\xa4n nuorten sarja MHL:n Krasnaja Armijassa, jonka j\xc3\xa4lkeen TsSKA Moskova varasi Zykovin KHL:\xc3\xa4\xc3\xa4n 50. pelaajana kes\xc3\xa4ll\xc3\xa4 2012. Samana kes\xc3\xa4n\xc3\xa4 h\xc3\xa4net varasi my\xc3\xb6s QMJHL-joukkue Baie-Comeau Drakkar 76. pelaajana CHL:n varaustilaisuudessa. Zykov siirtyi Drakkariin kaudeksi 2012\xe2\x80\x932013, jolloin h\xc3\xa4n oli joukkueen toiseksi paras pistemies Petr Strakan j\xc3\xa4lkeen tehoilla 40+35=75. Zykov jakoi QMJHL:n maalip\xc3\xb6rssin yhdeks\xc3\xa4nnen sijan Victoriaville Tigresin Philippe Halleyn kanssa. H\xc3\xa4n voitti my\xc3\xb6s liigan tulokkaiden piste- ja maalip\xc3\xb6rssin, palkittiin QMJHL:n parhaana tulokkaana, parhaana hy\xc3\xb6kk\xc3\xa4\xc3\xa4v\xc3\xa4n\xc3\xa4 tulokkaana Michel Bergeron Trophylla ja valittiin tulokkaiden t\xc3\xa4hdist\xc3\xb6kent\xc3\xa4lliseen. Zykov valittiin my\xc3\xb6s koko CHL:n vuoden tulokkaaksi ja valittiin tammikuussa 2013 CHL:n viikon pelaajaksi. H\xc3\xa4n pelasi kauden aikana my\xc3\xb6s CHL Top Prospects Gamessa._NEWLINE_Los Angeles Kings varasi Zykovin toisella kierroksella 37. pelaajana NHL:n varaustilaisuudessa 2013. Kaudella 2013\xe2\x80\x932014 h\xc3\xa4n oli Drakkarin toiseksi paras pistemies J\xc3\xa9r\xc3\xa9my Gr\xc3\xa9goiren j\xc3\xa4lkeen tehoilla 23+40=63. Zykov voitti my\xc3\xb6s joukkueen sis\xc3\xa4isen tehotilaston lukemalla +32. Toukokuussa 2014 h\xc3\xa4n teki Kingsin kanssa kolmivuotisen ja 2,207 miljoonan dollarin arvoisen tulokassopimuksen. Zykov pelasi kauden 2014\xe2\x80\x932015 viel\xc3\xa4 QMJHL:ss\xc3\xa4, jossa Drakkar kauppasi h\xc3\xa4net Gatineau Olympiquesiin vaihdossa V\xc3\xa1clav Karab\xc3\xa1\xc4\x8dekiin ja kes\xc3\xa4n 2016 kolmannen kierroksen varausvuoroon tammikuussa 2015._NEWLINE_Kauden 2015\xe2\x80\x932016 Zykov aloitti AHL-joukkue Ontario Reignissa. NHL:n siirtotakarajalla helmikuun 2016 lopulla Los Angeles Kings kauppasi h\xc3\xa4net ja kes\xc3\xa4n 2016 ehdollisen viidennen kierroksen varausvuoron Carolina Hurricanesiin vaihdossa Kris Versteegiin.'